**EGYÜTTMŰKÖDÉSI MEGÁLLAPODÁS**

amely létrejött egyrészről

**Érdi Tankerületi Központ**

székhelye: 2030 Érd, Alispán u. 8/A.

képviseli: Sárközi Márta tankerületi központ igazgató

adóigazgatási azonosító száma: 15835097-2-13

ÁHT azonosító száma: 361617

KSH számjele: 15835097-8412-312-13

a továbbiakban: Tankerület

másrészről:

**Telki Község Önkormányzata**

székhelye: 2089 Telki, Petőfi Sándor utca 1.,

adószáma: 15734862-2-13,

statisztikai jelzőszáma: 15734862-8411-321-13,

törzskönyvi azonosító száma (PIR): 734862,

államháztartási egyedi azonosító (ÁHTI): 744447,

képviseletében eljár: Deltai Károly polgármester

a továbbiakban: Önkormányzat

között alulírt helyen és időben az alábbiak szerint.

***PREAMBULUM***

Felek rögzítik, hogy Önkormányzat tulajdonában állnak az alábbi, Telkiben található sportlétesítmények:

1. Pipacsvirág Általános Iskola előtti téren található műfüves sportpálya (a továbbiakban: műfüves sportpálya)

2. Pipacsvirág Általános Iskola udvarán található aszfalt burkolatú sportpálya (a továbbiakban: burkolt sportpálya)

3. Pipacsvirág Általános Iskola tornaterme, a hozzá tartozó öltözőkkel és kiszolgáló helyiségekkel (a továbbiakban: tornaterem)

4. Telki Sportcsarnok (a továbbiakban: sportcsarnok)

Felek rögzítik, hogy a Sportcsarnok az Magyar Labdarúgó Szövetséggel együttműködésben, TAO forrásból valósult meg, az épület használatára az 1996. évi LXXXI. törvény (TAO tv) rendlelkezései az irányadók.

Felek rögzítik, hogy a közöttük 2016. december 14-én megkötött vagyonkezelői szerződés értelmében Vagyonkezelő működteti a fenti létesítmények közül a 2. és 3. megjelölésű létesítményt. Felek a vagyonkezelői szerződés III.6. pontjának felhatalmazása alapján, a fenti sportlétesítmények használata vonatkozásában a jelen együttműködési megállapodást kötik.

**I. Megállapodás tárgya**

1. A preambulumban felsorolt sportlétesítmények használatának szabályozása az alábbiak szerint:

Önkormányzat a tulajdonában álló és általa üzemeltetett műfüves sportpályán és sportcsarnokban tanítási időben, általános iskolai testnevelés órák lebonyolítása céljából, a jelen megállapodásban részletezettek szerint Tankerületnek használatot enged.

Tankerület, ezen használat ellentételezéseként, az Önkormányzat tulajdonában, de Tankerület vagyonkezelésében álló burkolt sportpálya és tornaterem tanítási időn kívüli, jellemzően délutáni és tanítási szüneti napokon történő teljes használatát Önkormányzatnak átengedi, a jelen megállapodásban részletezettek szerint.

2. A jelen megállapodás szerinti használat a tornaterem és a sportcsarnok vonatkozásában magába foglalja a hozzájuk kapcsolódó öltözők, kiszolgáló helyiségek, szertárak, továbbá az ott található, Tankerület vagy Önkormányzat tulajdonában lévő sporteszközök használatát.

3. Felek rögzítik, hogy a burkolt sportpálya és tornaterem tanítási időn kívüli hasznosítását az Önkormányzat nevében, külön megállapodás alapján a Kodolányi János Közösségi Ház és Könyvtár (székhely: 2089 Telki, Petőfi u. 2-4., adószám: 15840974-1-13) fogja végezni a jelen szerződésben meghatározottak szerint. Tankerület ezt jelen szerződés aláírásával tudomásul veszi és nyugtázza.

Az Önkormányzat vállalja, hogy a hasznosítás során a gyermekek sportolási lehetőségeinek biztosítására kiemelt figyelmet fordít.

**II. A sportlétesítmények használatának feltételei, felek jogai és kötelezettségei**

1. Tankerület a sportlétesítményeket kizárólag tanítási időben, előre egyeztetett időbeosztás szerint, iskolai testnevelés órák tartására használhatja. Tankerület tanítási félévenként előre köteles a sportlétesítmények használatára vonatkozó órarendet Önkormányzatnak bemutatni.

Tankerület a tényleges használatról havonta utólag nyilvántartást készít és küldd meg Önkormányzatnak, amely alkalmas, különösen a sportcsarnok TAO törvény szerinti használatának igazolására, a TAO törvény szerinti adatszolgáltatásra. Önkormányzat ennek tartalmáról, formájáról, módjáról és gyakoriságáról tájékoztatja Tankerületet. Tankerület vállalja, hogy a sportcsarnok használata vonatkozásában együttműködik Önkormányzattal az esetleges MLSZ, illetve hatóságok felé történő adatszolgáltatásban.

2. Önkormányzat a sportcsarnok és a műfüves sportpálya használatáért díjat nem számít fel Tankerület felé.

3. A használatnak rendeltetésszerűnek kell lennie, melynek során Felek a jó gazda gondosságával kötelesek eljárni. Felek vállalják, hogy a létesítményeket rendeltetésüknek megfelelően, a vonatkozó jogszabályok és az intézmények házirendjének betartásával és betartatásával használják. A használó felel mindazokért az igazolt károkért, melyeket a létesítmény, ideértve a benne lévő sporteszközöket is, nem rendeltetésszerű használatával okoz, továbbá a használó köteles saját költségén elvégezni, vagy elvégeztetni azokat a javítási munkálatokat, amelyek a használó fenti tevékenységére vezethetők vissza. A károkért a használó a Polgári Törvénykönyv kártérítési szabályai szerint felel. Használó nem felel azokért a károkért, amelyek nem az ő, vagy az ő érdekkörébe tartozó személyek felróható magatartására vezethetők vissza.

4. Tankerület a jelen megállapodással használatába adott létesítményeket, vagy annak bármely részét harmadik személy részére albérletbe vagy használatba át nem engedheti, azokat csak és kizárólag iskolai testnevelési célokra használhatja.

Felek rögzítik, hogy Tankerület a vagyonkezelésében álló tornatermet és burkolt sportpályát a jelen megállapodás megkötéséig harmadik személyeknek, iskolaidőn kívül, bérbe adta, 1.000,-Ft óránkénti bérleti díj ellenében.

Önkormányzat a Tankerülettől használatba kapott tornatermet és burkolt sportpályát harmadik személynek használatba, bérbe adhatja.

Önkormányzat az iskolai létesítményeket kizárólag tanítási idő után használhatja. A tényleges használatról havonta utólag nyilvántartást készít és küld meg a Tankerületnek.

Amennyiben Önkormányzat a tornaterem használatát hétvégén is igénybe veszi, a használat következtében fellépő nyitási-zárási, takarítási feladatokról maga gondoskodik.

A hasznosítás során a délután vagy hétvégén tervezett iskolai rendezvények megtartására vonatkozó kéréseknek elsőbbséget biztosít. Az ilyen irányú kérésékről az iskola legalább 2 héttel korábban értesítést küld.

Felek megállapodnak, hogy Önkormányzat, a Tankerület korábbi tornaterem és burkolt sportpálya bérbeadásából származó jövedelmének kiesése okán, annak ellentételezéseként meghatározott összegű havi támogatásban részesíti Tankerületet. Ezen támogatási összeg 2021. augusztus 31-ig …. forint. Felek rögzítik, hogy az éves támogatási összeget Önkormányzat képviselő testülete jogosult minden év augusztus 31. napjáig felülvizsgálni és meghatározni. Önkormányzat nem köteles a Tankerületet támogatásban részesíteni, amennyiben rajta kívül álló okból (ilyen például egy járványügyi helyzet) a tornaterem és/vagy a burkolt sportpálya nem hasznosítható, használható.

**III. Jelen megállapodás időtartama és megszűnése**

1. Felek jelen megállapodást annak aláírásától számítottan, határozatlan időtartamra kötik.

2. Jelen megállapodás megszűnik:

- ha Tankerület megszűnik;

- ha a preambulumban hivatkozott, Tankerület és Önkormányzat közötti vagyonkezelői szerződés megszűnik;

- az állami köznevelési feladat ellátása az érintett sportlétesítmények vonatkozásában megszűnik;

- ha valamely sportlétesítmény elpusztul, vagy egyébként megsemmisül;

- közös megegyezéssel;

- a megállapodásban rögzített esetben (rendes felmondás).

3. Bármelyik fél jogosult a jelen megállapodást három hónapos felmondási idővel, a következő tanítási félévre, a másik félhez intézett egyoldalú írásbeli nyilatkozatával indokolás nélkül felmondani.

**IV. Vegyes és záró rendelkezések**

1. A Felek a jelen szerződéssel kapcsolatos nyilatkozataikat kizárólag írásban tehetik meg. A jelen szerződés esetleges módosításával vagy megszűntetésével kapcsolatos nyilatkozatokat a Felek ajánlott levél, vagy a másik Fél által más módon, igazoltan átvett e-mail, levél útján tehetik meg. Igazoltan átvettnek mindősül a levél, ha azt a másik fél aláírásával elismeri, vagy e-mail esetében annak kézhezvételére a címzett a saját következő nyilatkozatában hivatkozik.

Az átvétel időpontja tekintetében a hivatalos postai küldeményekre irányadó hatályos jogszabályban megfogalmazott rendelkezések az irányadóak.

2. A Felek megállapodnak továbbá abban, hogy a jelen szerződés hatályban léte alatt együttműködni kötelesek, azaz kötelesek haladéktalanul a másik szerződő Féllel közölni minden olyan adatot, információt, mely lehetővé teszi a másik Fél szerződésszerű teljesítését.

3. Felek a jelen szerződést, annak hatálya alatt bármikor, közös megegyezés útján, írásban módosíthatják.

4. A jelen szerződésben nem szabályozott kérdésekben a Polgári Törvénykönyv, valamint a lakások és helyiségek bérletéről szóló 1993. évi LXXVIII. Törvény rendelkezései az irányadók.

Jelen szerződést a Felek előzetes elolvasás, értelmezés és egyeztetés után – mint akaratukkal mindenben egyezőt – írták alá.

Telki, ………………………………….

|  |  |
| --- | --- |
| -----------------------------------------------Érdi Tankerületi Központképviseli: Sárközi Mártatankerületi központ igazgató | ------------------------------------------------Telki Község Önkormányzataképviseli: Deltai Károly polgármester |